CELEX: 62021TN0803
Language: mt
Date: 2021-12-27 00:00:00
Title: Kawża T-803/21: Rikors ippreżentat fis-27 ta’ Diċembru 2021 – NQ vs Il-Kunsill et

7.3.2022   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 109/25
            
         
      Rikors ippreżentat fis-27 ta’ Diċembru 2021 – NQ vs Il-Kunsill et
      
      (Kawża T-803/21)
      (2022/C 109/34)
      Lingwa tal-kawża: il-Portugiż
      
         Partijiet
      
      
         Rikorrent: NQ (rappreżentanti: R. Leandro Vasconcelos u M. Martins Pereira, avukati)
      
         Konvenuti: Il-Kunsill tal-Unjoni Ewropea, Il-Kummissjoni Ewropea, Is-Servizz Ewropew għall-Azzjoni Esterna (SEAE)
      
         Talbiet
      
      Ir-rikorrenti titlob li l-Qorti Ġenerali jogħġobha:
      
                  —
               
               
                  tannulla d-deċiżjoni tas-Servizz FPI tal-Kummissjoni (“Service for Foreign Policy Instruments”) tal-1 ta’ Diċembru 2021 u d-deċiżjoni li ma tiġix irrakkomandata għal Missjonijiet ta’ Osservazzjoni Elettorali (MOE) futuri tal-Unjoni għal ħames snin;
               
            
         sussidjarjament, fil-każ li jitqies li dan ma huwiex l-att li għandu jiġi kkontestat;
      tannulla r-rapport ta’ evalwazzjoni tas-16 ta’ Ottubru;
      
         b’mod ulterjorment sussidjarju, fil-każ li jitqies li ebda wieħed minn dawn huwa l-att li għandu jiġi kkontestat,
      tannulla d-deċiżjoni tad-Deputy Chief Observer (DCO) tat-22 ta’ Ottubru;
      
                  —
               
               
                  tikkundanna lill-Kummissjoni Ewropea u, jekk applikabbli, lis-SEAE u lill-Kunsill tal-Unjoni Ewropea għall-ispejjeż tar-rikorrenti u għall-ispejjeż rispettivi tagħhom.
               
            
         Motivi u argumenti prinċipali
      
      Insostenn tar-rikors tagħha, ir-rikorrenti tinvoka sitt motivi.
      
                  1.
               
               
                  L-ewwel motiv ibbażat fuq ksur tad-dritt għal smigħ
                  Il-proċedura ta’ evalwazzjoni, li tat lok għar-rapport ta’ evalwazzjoni tas-16 ta’ Ottubru 2021, irriżultat fi ksur tad-dritt għal smigħ li r-rikorrenti kellha fir-rigward tal-abbozz għal rapport ta’ evalwazzjoni, jiġifieri, qabel l-adozzjoni tad-deċiżjoni finali. Dan id-dritt jirriżulta mid-dritt għal amministrazzjoni tajba stabbilit fl-Artikolu 41 tal-Karta tad-Drittijiet Fundamentali tal-Unjoni Ewropea (iktar ’il quddiem, il-“Karta”).
               
            
                  2.
               
               
                  It-tieni motiv ibbażat fuq ksur tal-obbligu ta’ motivazzjoni
                  Id-deċiżjoni kkontestata ġiet adottata bi ksur, min-naħa tal-FPI, tal-obbligu ta’ motivazzjoni. Dan l-obbligu huwa, qabel kollox, stabbilit fit-tieni paragrafu tal-Artikolu 296 TFUE. Jissemma wkoll fl-Artikolu 41(2)(ċ) tal-Karta. Ma huwiex possibbli li jiġu identifikati, fil-motivazzjoni tad-deċiżjoni kkontestata, ir-raġunijiet li fuqhom hija bbażata d-deċiżjoni ta’ nuqqas ta’ rakkomandazzjoni u applikazzjoni tal-miżura ta’ esklużjoni ta’ ħames snin.
               
            
                  3.
               
               
                  It-tielet motiv ibbażat fuq ksur tal-prinċipju ta’ ċertezza legali
                  Id-deċiżjoni kkontestata ġiet adottata bi ksur tal-prinċipju ta’ ċertezza legali. Il-prinċipju ta’ ċertezza legali huwa prinċipju ġenerali tad-dritt tal-Unjoni. Id-deċiżjoni kkontestata ma tagħmilx riferiment għall-bażi legali tal-miżura ta’ esklużjoni, u din lanqas ma tista’ tiġi identifikata b’riferiment għal elementi oħra tad-deċiżjoni.
               
            
                  4.
               
               
                  Ir-raba’ motiv ibbażat fuq ksur tal-prinċipju ta’ proporzjonalità
                  L-impożizzjoni ta’ miżura ta’ nuqqas ta’ rakkomandazzjoni għal missjonijiet futuri għal ħames snin hija sproporzjonata fid-dawl tal-assenza ta’ gravità tal-ksur allegat tal-Kodiċi ta’ Kondotta inkwistjoni.
               
            
                  5.
               
               
                  Il-ħames motiv ibbażat fuq ksur tad-dritt għall-ħajja privata u tal-familja
                  Id-deċiżjoni kkontestata tikser id-dritt għall-ħajja privata u tal-familja, stabbilit fl-Artikolu 7 tal-Karta u fl-Artikolu 8 tal-Konvenzjoni Ewropea għad-Drittijiet tal-Bniedem (iktar ’il quddiem il-“KEDB”). L-obbligi tal-familja tar-rikorrenti ma kinux jostakolaw id-dmirijiet li għad kien jifdlilha twettaq.
               
            
                  6.
               
               
                  Is-sitt motiv ibbażat fuq ksur tal-libertà tal-espressjoni
                  Id-deċiżjoni kkontestata tikser il-libertà tal-espressjoni tar-rikorrenti. Il-libertà tal-espressjoni stabbilita fl-Artikolu 11 tal-Karta u fl-Artikolu 10 tal-KEDB. Din il-libertà tkopri dik tal-espressjoni, b’mod orali jew bil-miktub, ta’ opinjonijiet ta’ nuqqas ta’ qbil jew ta’ minoranza b’konnessjoni ma’ dawk difiżi mill-istituzzjoni li fiha jaħdmu l-uffiċjali u l-aġenti tal-Unjoni.